Filmen omhandler en amerikansk antropolog, Harold Monroe, der vil opklare mysteriet om fire forsvundne unge filmskabere der var taget til amazonjunglen for at lave en dokumentarfilm om primitive indianerstammer. Ledsaget af et par hensynsløse guider finder Monroe frem til gruppens filmruller, men uden spor af filmskaberne selv. Da Monroe og hans kollegaer vender tilbage til New York for at gennemse filmrullerne opdager de den rædsel som de unge filmskabere, i et forsøg på at lave en dramatisk dokumentar, udsatte de indfødte for, såsom mord og voldtægter.